钦定古今图书集成/明伦汇编/氏族典/第025卷 > 冯恩〈江南人〉
## 钦定古今图书集成/明伦汇编/氏族典/第025卷 > 冯恩〈江南人〉

按《明外史冯恩传》：“恩字子仁，松江华亭人。幼孤，家贫，
母吴氏亲督教之。举嘉靖五年进士，除行人，出劳两
广总督王守仁，遂执贽为弟子，擢南京御史。十一年
冬，彗星见，诏求直言。恩乃备指大臣邪正，而极论张
孚敬、方献夫、汪𬭎三人之奸。谓孚敬根本之彗；𬭎，腹
心之彗；献夫门庭之彗。三彗不去，百官不和，庶政不
平。虽欲弭灾，不可得已。”帝得疏大怒，逮下锦衣狱，究
主使名。明年春，移刑部狱，论死。长子行可，年十三，伏
阙讼冤。比朝审，𬭎当主笔，东向坐，恩独向阙跪。𬭎令
卒拽之西面，恩起立不屈。𬭎曰：“汝屡上疏欲杀我，我
今先杀汝。”恩叱曰：“圣天子在上，汝为大臣，欲以私怨
杀言官邪？且此何地，而对百僚公言之，何无忌惮也？
吾死为厉鬼击汝。”因历数其事，诋𬭎不已。𬭎益怒，推
案起，欲驱之。恩声亦愈厉。出长安门，士民观者如堵，
皆叹曰：“是御史非但口如铁，其膝其胆、其骨皆铁也。”
因称“四铁御史恩。”母吴氏击登闻鼓，讼冤，不省。又明
年，行可上书请代父死，帝览之恻然，令法司再议，乃
遣戍雷州。越六年，遇“赦还。穆宗即位，录先朝直臣，即
家拜大理寺丞致仕”，年八十一卒。